Publication: Magyar Közlöny
Issue: MK-2001-28 (Year: 2001, Number: 28)
Era: 1990-2004
Section: [2. számú melléklet a 28/2000. (IX. 21.) OM rendelethez]
Paragraph Index: 255

12. évfolyam Informatikai szakmacsoportos alapozó ismeretek 64 óra Informatikai szakmacsoportos alapozó gyakorlatok 192 óra Elmélet és gyakorlat 256 óra INFORMATIKAI SZAKMACSOPORTOS ALAPOZÓ ISMERETEK 11—12. évfolyam Célok és feladatok Az Informatikai szakmacsoportos alapozó ismeretek nyújtson lehetőséget az informatika szakmacsoport közös szakmai elméleti ismereteinek elsajátítására, a készségek, képességek fejlesztésére, az érettségire való felkészülésre, a pályaválasztási döntés, illetve a szakirányú felsőfokú továbbtanulás előkészítésére és az érettségi utáni szakképzés megalapozására. A Számítógép-programozás témakör oktatásának célja, hogy a tanulók megismerjék az alapvető programozási elveket és tételeket, a programozási elmélet alapjait, a strukturált programozás fogásait és az egyszerűbb programtervezési módszereket, a korszerű objektumorientált programozás alapjait. Az elméleti modulhoz kapcsolódó gyakorlat keretében önálló feladatokon keresztül mélyítsék el tudásukat. A Méréstechnikai alapismeretek oktatásának célja, hogy a tanulók sajátítsák el a mérési és adatfeldolgozási alapokat. Az Adatbázis-kezelés oktatásának célja a rendszerelméleti ismeretek és az ezzel kapcsolatos adatbázis-tervezési és -szervezési ismeretek elsajátítása. Feladataik kapcsán ismerjék meg a tanulók a hagyományos adatszerkezet és az integrált adatszerkezet kezelésével kapcsolatos alapfogalmakat és eljárásokat. Fejlesztési követelmények Számítógép-programozás I.: A tanulók ismerjék a programozás lényegét, célját, főbb elvi jellemzőit. Értsék a korszerű programozás alapját képező kódolási elveket, számrendszereket. Értsék az algoritmus fogalmát, legyenek képesek egyszerűbb matematikai vagy fizikai feladatok megoldási algoritmusának megfogalmazására. Legyenek képesek algoritmusok folyamatábrában vagy struktogramban való ábrázolására. Ismerjék fel a folyamatábra vagy struktogram alapján az algoritmus főbb lépéseit. Tudják a változók és konstansok megadásának módját. Legyenek képesek felállítani logikai feltételeket, és ezek alapján legyenek képesek elágazás, esetszétválasztás és ciklus megtervezésére és a megoldási algoritmusban való elhelyezésére. 2001/28/II. szám A tanulók legyenek tisztában a deklaráció, programtörzs, függvény és eljárás fogalmával, alkalmazásuk lehetőségével. Ismerjék a tanult programozási nyelv fontosabb utasításait, fejlesztési környezetét, segédanyagát és kiegészítő rutinjait. Gyakorlottan alkalmazzák a fontosabb programozási tételeket. A tanulók tudják alkalmazni az objektumba foglalt programelemek kezelésének főbb szabályait, az öröklődés elvét. Tanulják meg a vizuális programozás elvét és kapcsolatát az objektumorientált programozással. Tudják alkalmazni a hálózati topológiák és rétegek kezelésének néhány jellemző vonását. A szerzett tudást a szakmacsoporton belül bármelyik szakmai ágazatban legyenek képesek adaptív módon felhasználni későbbi tanulmányaik során. Méréstechnikai alapismeretek: A tanulók legyenek képesek méréstechnikai feladatok elvégzésére, a mérések kivitelezésének, értékelésének megoldására, számítógépes mérési adatfeldolgozásra. Adatbázis-kezelés: A tanulók legyenek képesek elemezni adattábla-struktúrákat. Ismerjék meg az adattábla-kialakítás elvét, a relációképzéssel kapcsolatos matematikai fogalmakat, a normalizálás elvét és gyakorlati lépéseit. Tanulják meg egy harmadik generációs adatbázis-kezelő nyelv alapelemeit, és szerezzenek gyakorlatot az SQL alapú lekérdezések generálására alkalmas felhasználói program — például Access — kezelésében. Feladataik kapcsán tanulják meg a hagyományos adatszerkezet és az integrált adatszerkezet kezelésével kapcsolatos fogalmakat és eljárásokat.

Source: https://magyarkozlony.hu/hivatalos-lapok/23bf0639713635e14cc8aa43db6829088ce85135/dokumentumok/d5277dcda9bcd0a068fba784edf69f31f8306729/letoltes